Diari Oficial de la Generalitat Valenciana


Sumari del DOGV 6389, del 03-11-2010 (2010/11675)

RESOLUCIÓ de 22 d'octubre de 2010, de la Direcció General d'Energia, per la qual s'establix una declaració responsable normalitzada en els procediments administratius en els qual siga preceptiva la presentació de projectes tècnics i/o certificats redactats i subscrits pel tècnic titulat competent i no tinguen el visat del col·legi professional corresponent.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6389

Data del DOGV
:   03-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/11850


Data del document
:   22-10-2010

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * projecte industrial
    * procediment administratiu
    * indústria energètica
    * edifici industrial
    * legislació

RESOLUCIÓ de 22 d'octubre de 2010, de la Direcció General d'Energia, per la qual s'establix una declaració responsable normalitzada en els procediments administratius en els qual siga preceptiva la presentació de projectes tècnics i/o certificats redactats i subscrits pel tècnic titulat competent i no tinguen el visat del col·legi professional corresponent. [2010/11458]
Amb la modificació de la Llei 2/1974, de 13 de febrer, sobre Col·legis Professionals, duta a terme per la Llei 25/2009, de 22 de desembre, de modificació de diverses lleis per a l'adaptació a la llei sobre el lliure accés a les activitats de servicis i el seu exercici, el visat de treballs professionals ha passat a ser potestatiu, i és preceptiu, únicament, per als projectes i certificats relacionats en l'article 2 del Reial Decret 1000/2010, de 5 d'agost, sobre visat col·legial obligatori, norma que ha sigut dictada, a l'empara de la competència exclusiva de l'Estat per a establir les bases del règim jurídic de les administracions i per a establir les bases i la coordinació de la planificació general de l'activitat econòmica.
A més, el Reial Decret 560/2010, de 7 de maig, que ha modificat diverses normes reglamentàries en matèria de seguretat industrial per a adequar-les a les lleis 17/2009, de 23 de novembre, i 25/2010, de 22 de desembre, va suprimir la referència arreplegada en el Reial Decret 223/2008, de 15 de febrer, pel qual s'aprova el Reglament sobre Condicions Tècniques i Garanties de Seguretat en Línies Elèctriques d'Alta Tensió i les seues instruccions tècniques complementàries, al visat dels projectes i certificats finals d'obra d'execució de línies d'alta tensió.
Amb la nova regulació general del visat introduïda pel mencionat Reial Decret 1000/2010, una part de la documentació tècnica que és objecte de control per part d'esta Conselleria, d'acord amb les competències i facultats que tenen atribuïdes els seus distints òrgans administratius, ha quedat exclosa del control preventiu que suposa el visat, en particular, la comprovació relativa a la identitat i a l'habilitació professional de l'autor del treball, tal com establix l'article 13.2 de la Llei 2/1974, de 13 de febrer, sobre Col·legis Professionals.
A la vista de tota la normativa vigent, l'administració ha de procedir a la comprovació del mencionat aspecte exigit i relatiu a capacitat del tècnic redactor del projecte presentat.
En conseqüència, a fi que per part de l'administració es procedisca a la comprovació dels requisits legals establits en la normativa, d'una manera proporcionada i eficaç, d'acord amb la necessitat del manteniment de les garanties que calguen per a la seguretat i la integritat de les persones en els projectes tècnics la competència dels quals té esta Conselleria, es procedix a l'exigència d'aportar, junt amb la documentació administrativa exigible en l'actualitat, per part del tècnic projectista, així com del tècnic responsable de l'execució del projecte, una declaració responsable normalitzada subscrita pels mencionats tècnics titulats competents, en la qual es faça referència a determinats aspectes que per part d'esta administració han de ser acreditats, atenent a la legislació vigent, sempre que els projectes a què acompanyen no estiguen visats pel col·legi professional corresponent, com a conseqüència d'una decisió lliurement presa pel particular.
Finalment, els treballs professionals previstos en els incisos del a) al i) de l'article 2, del referit Reial Decret 1000/2010, que obligatòriament han de ser visats abans de la seua presentació en l'administració, i la competència administrativa dels quals corresponga a esta Conselleria, seguiran tramitant-se com fins ara, sense que procedisca la presentació de la declaració responsable introduïda per esta resolució en el corresponent procediment administratiu.
D'acord amb allò que s'ha exposat, i d'acord amb les facultats conferides en el Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport, esta Direcció General d'Energia resol:
Primer
Els projectes tècnics i certificats finals d'obra d'execució d'instal·lacions energètiques, que no hagen de ser objecte de visat previ obligatori i que, d'acord amb la legislació vigent, hagen de ser redactats i firmats per un tècnic titulat competent, el coneixement del qual corresponga a esta Direcció General d'Energia, que es presenten sense el visat del col·legi professional corresponent, hauran d'acompanyar-se de les declaracions responsables subscrites pels esmentats tècnics.
Segon
Les declaracions responsables dels tècnics competents projectista i director de l'execució de les obres a què es referix el resolc Primer s'ajustaran al model que figura en l'annex, les quals queden aprovades.
Tercer
Els procediments administratius relatius a les matèries relacionades en el resolc Primer competència d'esta Direcció General d'Energia s'adequaran per a preveure en les sol·licituds i en la resta d'impresos normalitzats les declaracions responsables establides per esta resolució.
València, 22 d'octubre de 2010.- El director general d'Energia: Antonio Cejalvo Lapeña.